ปีศาจ

ปีศาจ ;(Demon) สิ่งมีชีวิตที่ถือกำเนิดขึ้นมาจากการปนเปื้อนของธุลีแห่งความเศร้ากับวิญญาณสิ่งมีชีวิต  แม้จะเป็นเผ่าพันธ์ที่ถือกำเนิดใหม่แต่กลับมีความสามารถในการเอาชีวิตรอดสูงที่สุด  คอยกลืนกินอณูชีวิตของสิ่งมีชีวิตอื่นๆเป็นพลังงาน

เมื่อไม่มีลานูเดล (โลกเบื้องหลัง) ธุลีแห่งความเศร้าก็กระจายไปทั่วทุกที่ เช่นเดียวกันกับวิญญาณที่ไม่ได้ไปเกิดใหม่ของสิ่งมีชีวิตอื่น จนถึงจุดหนึ่งการปนเปื้อนของธุลีแห่งความเศร้าก็ได้ให้กำเนิดสิ่งมีชีวิตใหม่ที่กล่าวกันว่ามันเข้ามาทดแทนตำแหน่งของเหล่าแม่มด ทว่าสิ่งมีชีวิตกลุ่มนี้นั้นไร้เวทมนตร์เช่นเดียวกันกับเหล่ามนุษย์  ทว่าก็มีสัญชาตญาณที่รุนแรงและทดแทนด้วยความแข็งแกร่งที่มหาศาล  ปีศาจนั้นไม่ได้ล่าอย่างเดรัจฉาน  แต่มีสติปัญญาที่จะวางแผน หรือรู้สึกเคียดแค้นได้ด้วย  เมื่อแม่มดที่เป็นตัวตนที่ทรงอำนาจที่สุดได้หายไปพวกมันจึงขึ้นมาแทนที่  ด้วยความแข็งแกร่งนั้นทำให้ 'มนุษย์' บางกลุ่มยกย่องและศรัทธาพวกมันดั่งเทพเจ้า  และยินดีทำตามคำสังเพื่อสังเวยเทพจอมปลอมเหล่านี้

โครงสร้างทางกายภาพของปีศาจนั้นไม่ตายตัว ขึ้นอยู่กับปริมาณการปนเปื้อนและรากฐานเดิมของวิญญาณที่แปดเปื้อนไป  บางครั้งมันก็มีรูปร่างเหมือนมนุษย์ หรือบางครั้งก็มีพวกที่ดูเหมือนสัตว์  แต่สิ่งที่พวกมันมีเหมือนกันหมดก็คือ 'แก่น' ซึ่งเป็นจุดที่การปนเปื้อนสูงที่สุด  เป็นดั่งแกนขับเคลื่อนทั้งหมดของร่างกาย  และแม้ว่าจะเกิดจากการปนเปื้อนแต่ปีศาจส่วนใหญ่ก้จะมีความทรงจำดั้งเดิมของวิญญาณที่เป็นรากฐานอยู่ด้วย  อีกทั้งยังมีบางส่วนที่ซึมซับความสามารถของวิญญาณเดิมและมีทักษะพิเศษเพิ่มขึ้น  ซึ่งทำให้เป็นอันตรายอย่างมากกว่าสิ่งมีชีวิตอื่นๆ

ปีศาจในระดับสูงๆนั้นพัฒนาความสามารถในการกลมกลืนกับมนุษย์ได้อย่างแนบเนียน โดยการปกปิดสีดำบนพื้นของดวงตาซึ่งเป็นจุดที่แยกระหว่างปีศาจและมนุษย์ได้ง่ายที่สุด  บางตัวถึงขนาดสามารถอยู่ร่วมชีวิตกับมนุษย์ในฐานะสามี-ภรรยาได้เลยด้วยซ้ำ

Rank
ปีศาจจะถูกจัดลำดับตามความอันตราย ซึ่งจะแบ่งออกเป็น 5 แบบดังนี้


 * 1) สีขาว : ปีศาจที่กำเนิดจากวิญญาณที่ไม่สมบูรณ์ หรือวิญญาณที่เสื่อมสภาพ ส่วนใหญ่มักมีรูปร่างเป็นสัตว์  มีระดับการรับรู้ต่ำและความอันตรายน้อยที่สุด ส่วนใหญ่แล้วมักก่อความเดือดร้อนเล็กน้อย เช่น ลักขโมยข้าวของ  ทำให้ปศุสัตว์เจ็บป่วย แหล่งน้ำเน่าเสีย อีกทั้งยังมักเป็นบริวารของปีศาจในลำดับอื่นๆอีกด้วย
 * 2) สีส้ม : มักเกิดจากวิญญาณที่มีการปนเปื้อนน้อย  ตั้งแต่ระดับนี้ขึ้นไปจะมีรูปร่างเป็นมนุษย์ทั้งหมด ออกล่ามนุษย์ที่เจ็บป่วยหรือสิ่งมีชีวิตอื่นเพื่อกินอณูชีวิต
 * 3) สีแดง : มีจำนวนเยอะที่สุดในบรรดาทุกลำดับ  ส่วนใหญ่มีการใช้ประโยชน์จากความทรงจำดั้งเดิมมาสนับสนุนการใช้ชีวิต  และแข็งแกร่งมากพอที่จะฆ่ามนุษย์ได้
 * 4) สีเทา : เกิดจากการปนเปื้อนในระดับสูง มีความบิดเบี้ยวทางความคิดไปในทางใดทางหนึ่งอย่างสุดโต่ง  อยู่รวมกันเป็นกลุ่มย่อยๆ บ้างก็แทรกซึมอยู่ในสังคมต่างๆ  ไม่ได้ออกล่าอย่างโจ่งแจ้งแต่อาศัยการทำให้เหยื่อตายใจไปทีละนิดมากกว่า  มีพฤติกรรมที่ค่อนข้างซับซ้อนและแกนร่างกายแข็งแกร่ง  ตั้งแต่ระดับนี้ขึ้นไปอาวุธธรรมดามักใช้ไม่ได้ผล ยกเว้นก็แต่ดาบธาตุสถิตที่สามารถตัดผ่านแกนร่างกายของพวกมันได้
 * 5) สีดำ : ปีศาจที่อันตรายที่สุด มากด้วยความสามารถและทักษะเฉพาะตัว  อีกทั้งยังมีสติปัญญาในระดับสูง มีความคิดและความรู้สึกเป็นของตนเองอย่างเห็นได้ชัด  ส่วนใหญ่มักอยู่เบื้องหลังความวุ่นวายหรือเหตุการณ์ร้ายแรงในโลก  ปีศาจในระดับนี้กระหายอณูชีวิตในระดับมหาศาลและคาดเดาพฤติกรรมได้ยาก  ไม่ได้ล่ามนุษย์แค่คนสองคนแต่ต้องการเป็นจำนวนมาก  อีกทั้งยังเป็นตัวการกลืนกินเหล่านักทำนายผู้มีอณูชีวิตที่เข้มข้นกว่าสิ่งมีชีวิตอื่น